ส่วนที่ 1

ข้อมูลสรุป (Executive Summary)

ส่วนที่ 1

ข้อมูลสรุป

บริษัท บางกอก เชน ฮอสปิทอล จำกัด (มหาชน) (“บริษัท” หรือ “KH”)
จดทะเบียนจัดตั้งขึ้นเมื่อวันที่ 24 พฤศจิกายน 2536 เพื่อดำเนินธุรกิจในรูปของกลุ่มโรงพยาบาล
(Chain Hospital) และธุรกิจในสายที่เกี่ยวข้องกับการแพทย์ มีทุนจดทะเบียนเริ่มแรก 150
ล้านบาท โดยมีกลุ่มนายแพทย์เฉลิม หาญพาณิชย์ ถือหุ้นร้อยละ 60 และบริษัท แลนด์ แอนด์ เฮ้าส์
จำกัด (มหาชน) ถือหุ้นร้อยละ 40

ปัจจุบัน บริษัทฯ และบริษัทย่อย ดำเนินกิจการโรงพยาบาลจำนวน 6 แห่ง ได้แก่
โรงพยาบาลเกษมราษฎร์ บางแค โรงพยาบาลเกษมราษฎร์ ประชาชื่น โรงพยาบาลเกษมราษฎร์
สุขาภิบาล 3 โรงพยาบาลเกษมราษฎร์ รัตนาธิเบศร์ โรงพยาบาลเกษมราษฎร์ สระบุรี
และโรงพยาบาลเกษมราษฎร์ ศรีบุรินทร์ ภายใต้การบริหารงานของนายแพทย์เฉลิม หาญพาณิชย์
โดย ณ 31 ธันวาคม 2549 กลุ่มโรงพยาบาลมีจำนวนเตียงสำหรับผู้ป่วยในตามที่ได้จดทะเบียน
(Licensed Beds) จำนวนรวมทั้งสิ้น 1,620 เตียง และมีจำนวนเตียงที่ให้บริการจริง (Active
Beds) รวมทั้งสิ้น 990 เตียง และห้องตรวจสำหรับให้บริการผู้ป่วยนอก 235 ห้องตรวจ
ซึ่งสามารถให้บริการรองรับผู้ป่วยนอกได้จำนวน 9,400 คนต่อวัน
พร้อมแพทย์ผู้เชี่ยวชาญทุกสาขาให้บริการตลอด 24 ชั่วโมง นอกจากนี้ บริษัทฯ
ยังได้ดำเนินการปรับภาพลักษณ์การให้บริการ (Re-branding) ของโรงพยาบาลในกลุ่มให้เป็นเลิศ
(Medical Excellent Center) ทั้งในด้านบุคลากรทางการแพทย์ที่เชี่ยวชาญและมีประสบการณ์
อุปกรณ์ทางการแพทย์ที่ทันสมัยและมีเทคโนโลยีระดับสูง
สภาพแวดล้อมในโรงพยาบาลที่มีสิ่งอำนวยความสะดวกต่างๆ แก่ลูกค้า
รวมถึงการจัดตั้งศูนย์เฉพาะทางต่างๆ ซึ่งบางศูนย์เป็นศูนย์ที่จบในตัว (One-stop Service)
เพื่อรองรับการมาใช้บริการของลูกค้าได้อย่างสมบูรณ์และเป็นเลิศ

กลุ่มโรงพยาบาลมีจุดเด่นในการดำเนินธุรกิจดังนี้ (1) ดำเนินธุรกิจในรูปกลุ่มโรงพยาบาล
โดยมีโรงพยาบาลขนาดใหญ่ 6 สาขา และมีพันธมิตรเพื่อเพิ่มศักยภาพการให้บริการ
ประกอบด้วยโรงพยาบาลทั่วไปที่เป็นพันธมิตรกว่า 50 แห่ง ในการส่งต่อผู้ป่วยประกันสังคม
และประกันสุขภาพถ้วนหน้าเพื่อเข้ารับการตรวจวินิจฉัย รักษา และผ่าตัดหัวใจ
และรักษามะเร็งด้วยเคมีบำบัด ที่โรงพยาบาลเกษมราษฎร์ ประชาชื่น
และมีคลินิกชุมชนอบอุ่นและคลินิกเครือข่ายประกันสังคมที่ให้บริการผู้ป่วยนอกแก่ผู้ป่วยตามโครงการภาครัฐ
(2) มีรายได้ประจำจากโครงการกองทุนประกันสังคมและโครงการหลักประกันสุขภาพถ้วนหน้า (3)
มีความได้เปรียบด้านขนาดจากการจัดซื้อสินค้าของโรงพยาบาลภายในกลุ่มผ่านฝ่ายจัดซื้อกลาง (4)
ผู้บริหารระดับสูงของบริษัทฯ มีประสบการณ์ในการบริหารโรงพยาบาลมากกว่า 20 ปี
และมีส่วนร่วมในการบริหารงานด้านสาธารณสุขระดับประเทศ (5)
มีคณะแพทย์ผู้เชี่ยวชาญเฉพาะทางครบทุกสาขากว่า 800 คน (6) มีการจัดอบรมแพทย์ พยาบาล
ทั้งภายในโรงพยาบาล สถาบันภายนอกและในต่างประเทศ (7) มีอุปกรณ์
และเครื่องมือทางการแพทย์ที่มีเทคโนโลยีระดับสูง เช่น เครื่องมือทางการแพทย์สำหรับศูนย์หัวใจ
ศูนย์สุขภาพผิวและความงาม เครื่องรักษาสายตาด้วยแสงเลเซอร์ (เลสิก)
และเครื่องส่องตรวจระบบทางเดินอาหารส่วนบนและล่างผ่านระบบจอภาพ และ (8)
กลุ่มโรงพยาบาลทั้ง 6 สาขาได้ผ่านการรับรองคุณภาพมาตรฐาน ISO 9001 Version 2000 และ
3 โรงพยาบาลในกลุ่มได้รับการรับรองคุณภาพสถานพยาบาล (Hospital Accreditation)
ได้แก่ โรงพยาบาลเกษมราษฎร์ บางแค ได้รับการรับรองในปี 2546 โรงพยาบาลเกษมราษฎร์
รัตนาธิเบศร์ ได้รับการรับรองในปี 2547 และโรงพยาบาลเกษมราษฎร์ ประชาชื่น
ได้รับการรับรองในปี 2548

ณ 31 ธันวาคม 2549 บริษัทมีสินทรัพย์รวมทั้งสิ้น 4,259.09 ล้านบาท หนี้สินรวมเท่ากับ
1,364.00 ล้านบาท และส่วนของผู้ถือหุ้น (ไม่รวมส่วนของผู้ถือหุ้นส่วนน้อย) เท่ากับ 2,480.68
ล้านบาท และมีกำไรสะสมรวมเท่ากับ 461.15 ล้านบาท
ซึ่งเป็นกำไรสะสมที่จัดสรรเป็นสำรองตามกฎหมายเท่ากับ 61.65 ล้านบาท
และกำไรสะสมที่ยังไม่ได้จัดสรรเท่ากับ 399.50 ล้านบาท

  (ผู้ลงทุนควรอ่านรายละเอียดข้อมูลในส่วนที่ 2 และส่วนที่ 3 ก่อนการตัดสินใจลงทุนในหลักทรัพย์)